Yiwen n wass d yimeksawen n Lmecta (Bgayet)
Tasaeett d lxemsa n tmeddit iṭij mazal yesṭenṭun, mi neṭṭef abrid d yimeksawen yetteezziben deg udrar n Lmecta i d-yezgan di tɣiwant n Iɣrem tama Uqbu. Neebba awein ɣef tuyat, nuɣ abrid metwal Azru-n-Ṭhur. Taewint ideg newweḍ ad nesgunfu, ad nseww cwiṭ waman, yeḥma lḥal, rnu abrid yessawen, ḥercaw yeččur d aẓru.
Nedda azal n 2 swayee ɣef uḍar ; tiɣilt tettak-aɣ i tayeḍ, tin yekfan ad d-tban mazal tayeḍ. Newwi abrid d azdaw armi d lewhi n 7 yiḍ i newweḍ. Anebdu d anebdu, ussan ɣezzifit. Neqsed kan lweqt ideg d-ttruzun yimula. Mi nejba nufa s akken kan i d-ssuɣulen yimeksawen ɣer usensu, zwaren-d yizgaren d yiserdyan, ma d ulli d tɣeṭṭen negra-ten ; ttfaṛasent takessawt i tasmuḍi, llan-asent-id lmendad Karim d Zahir s ufella yiwen n ucfur i d-yezgan ɣef yiwet n tiɣilt. Ɛussen-tent-id maɣef ad tent-yesredwi wuccen. Uccanen n unebdu uɛren, yakan d netta i as-yennan “anebdu yumayen” seg wakken ulac dacu ara yečč deg unebdu.
Akken kan i d-tɣelli tdamcact, dɣa kecmen-d yimekswen s lmal-nsen. Ulli d tɣeṭṭen ɣer tezribt ma d izgaren yakan zwaren ɣer usensu. Nezha tagnit yid-sen. Necɛel taftilt n zzit, ulac trisiti deg umkan-a. Karim yerra ɣer wulli ad tent-id-yeẓẓeg, ad aɣ-d-yexdem aguglu neɣ yaourt kabyle, d acu kan wagi ur ẓid ara am winna n Sumam : d lliqa uqurḍae swayes i t-id-xedmen. Tagnit kan akka, ata yuli-d Karim gar tɣeṭṭen yegla-d s ubriq n giguẓ yeččur d ayefki – abriq ideg d-iteddu uyefki n warrac di ddula n Bumdyen –. Iseffa-t akken iwata dɣa yerna-yas 5 tmiqwa n lliqa, yerwit almi i ires, yerra-t ɣer teweint ad d-yismiḍ. Zahir yelha-d d imensi yeceel abaqur n tmes, yerra i lqut-nni i d-yugaren ɣef yimekli ad d-yeḥmu : tudert n umeksa meskin yectaqen taleqqimt yeḥman ad tt-yečč ɣef yidammen-is kan akken teḥma. Ma d nekni, allen-nneɣ ɣer uguglu-nni melmi ara yismiḍ. Yewweḍ-d lawan n yimensi nsers-d ad nečč, imeksawen-nni rran ɣer lmakla d-seḥman akked wayen i asen-newwi si temdint. Ma d nekk d umdakel-iw, nerra ɣer uguglu-nni yuɣal amzun d afermaj... ečč kan.
Mi necca neswa, neffeɣ-d berra i teecciwt iwakken ad “nedijiri”, ad d-nessiwel ar temdint dinna yella le champ. Nerra metwal yiwet n tiɣilt tebbuḥra. Tizi am wass tbedd ɣef yeẓran, di taggara n waggur i nella. Yensa lḥess, ur tselleḍ i kra n zzhir, la ḥarus la barus, ala uccanen i yeskiewiwen si llaẓ di tegnit ɣer tayeḍ. Nekni nerra-tt i uqesser d unecraḥ akked yimeksawen-nni. Ldin-aɣ-d ulawen-nsen, ḥkan-d uguren i d-ttemlilin di tkessawt. “Lukan nesɛa isensa yelhan, bnan akken ilaq, ur aɣ-reglen ara yizgaren di lawan-nni n ṭikuk. Lid-nneɣ ar tkessawt neɣ ar tririt n yizgaren”, i d-yenna Zahir. Nkemmel-as akken almi iruḥ iɛedda yiḍ di nsaf, dɣa nkecm-d ar teecciwt nexmet, nesɛedda tanafa sufella yiwet n tkertult, ndel snat n tjerduɛin d ẓawra n leesker.
Azekka-nni, mi tefrari tafat yuli wass, nekker-d nerra metwal asif nessared udmawen-nneɣ. Zahir yeswejed-aɣ-d lqahwa s uyefki n tɣeṭṭen. Karim yessufeɣ-d izgaren d wulli iwelleh-iten metwal Aẓru-n-Ṭhur. “Axaṭer, ass-a lemqil dinna ara yili. Yakan tella ttebyita dinna. Meqqar ad d-nečč seksu. Fihel ma neawed-d i useḥmu.”, i d-yenna Zahir.
Ma d nekni mi neswa kan lqahwa s uyefki n taɣaṭ, newwi-d yid-neɣ timuqlin n zeeter aquran d tbelyunt n uyefki i aɣ-d-fkan yimeksawen-nni ; nuɣ-d abrid n tuɣalin.
Ur ntettu ara tagnit neseedda d yimeksawen-nni i d-yellhan-d yid-nneɣ akken ilaq. Ziɣ akken qqaren “Ddiq deg wulawen kan i yettili”.
Brahim Benhamouche
[img]url=http://www.servimg.com/image_preview.php?i=335&u=12783329]
[/url][/img]
kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn nno_Latn nno_Latn